LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2008 M. KOVO 20 D. ĮSAKYMO NR. 3D-161 „DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „MIŠKŲ APLINKOSAUGOS IŠMOKOS“ ĮGYVENDINIMO TAISYKLIŲ PATVIRTINIMO“ PAKEITIMO

2017 m. kovo 17 d. Nr. 3D-184

Vilnius

Pakeičiu Lietuvos kaimo plėtros 2007–2013 metų programos priemonės „Miškų aplinkosaugos išmokos“ įgyvendinimo taisykles, patvirtintas Lietuvos Respublikos žemės ūkio ministro 2008 m. kovo 20 d. įsakymu Nr. 3D-161 „Dėl Lietuvos kaimo plėtros 2007–2013 metų programos priemonės „Miškų aplinkosaugos išmokos“ įgyvendinimo taisyklių patvirtinimo“:

1. Pakeičiu 14.1 papunktį ir jį išdėstau taip:

„14.1. už plotą teikiama parama pagal Programos priemonę „Natura 2000 išmokos“ ar Lietuvos kaimo plėtros 2014–2020 metų programos priemonės „Su „Natura 2000“ ir Vandens pagrindų direktyva susijusios išmokos“ veiklos sritį „Parama „Natura 2000“ miškuose“;“.

2. Papildau 26.1.6 papunkčiu:

„26.1.6. kitus dokumentus, kaip nurodyta Tiesioginių išmokų administravimo bei kontrolės taisyklėse;“.

3. Pakeičiu 26.6 papunktį ir jį išdėstau taip:

„26.6. esant techninėms galimybėms, gali pats prisijungti prie paraiškų priėmimo informacinės sistemos https://paseliai.vic.lt per Elektroninių valdžios vartų portalą, pasirinkdamas vieną iš būdų, kuriais gali patvirtinti savo tapatybę, ir užpildyti Tiesioginių išmokų administravimo bei kontrolės taisyklių 1 priede nurodytos paraiškos elektroninę formą ir įbraižyti deklaruojamus miško plotus Tiesioginių išmokų administravimo bei kontrolės taisyklėse nustatyta tvarka;“.

4. Pakeičiu 28 punktą ir jį išdėstau taip:

„28. Pavėluotai pateikus paraišką (laikotarpis, kurio metu pateikti duomenys laikomi pavėluoti, yra nustatytas Tiesioginių išmokų administravimo bei kontrolės taisyklėse) taikomos Taisyklių XII skyriuje nurodytos sankcijos, išskyrus vėlavimo atvejus, nepriklausančius nuo pareiškėjo valios (pvz.: pareiškėjo mirtis, ilgalaikis profesinis nepajėgumas ar stichinė nelaimė, padariusi stiprų poveikį valdai). Tokiais atvejais pareiškėjas ar jo įgaliotas asmuo per 15 darbo dienų nuo tada, kai atsiranda tokia galimybė, kartu su paraiška pateikia prašymą priimti pavėluotą paraišką ir dokumentus, pagrindžiančius vėlavimo priežastį. Paraiškų, pateiktų pasibaigus pavėluotai teikiamų paraiškų priėmimo terminui, pateikimo tvarka ir terminai nurodyti Tiesioginių išmokų administravimo bei kontrolės taisyklėse.“

5. Pakeičiu 29 punktą ir jį išdėstau taip:

„29. Pasikeitus deklaruotiems duomenims po paraiškos pateikimo, pareiškėjas iki Tiesioginių išmokų administravimo bei kontrolės taisyklėse nustatytų terminų seniūnijos darbuotojui gali pateikti prašymą pakeisti paraiškos duomenis (tokiu atveju pareiškėjas pasirašo seniūnijos darbuotojo suformuotame ir išspausdintame prašymo pakeisti paraiškos duomenis registracijos dokumente) arba gali pakeisti juos pats, prisijungęs prie paraiškų priėmimo informacinės sistemos Tiesioginių išmokų administravimo bei kontrolės taisyklėse nustatyta tvarka. Pavėluotai pateiktiems prašymams keisti paraiškos duomenis yra taikomos Taisyklių XII skyriuje nurodytos sankcijos (išskyrus atvejus, nurodytus Tiesioginių išmokų administravimo bei kontrolės taisyklėse). Jeigu prieš pareiškėjo prašymo pakeisti paraiškos duomenis pateikimą arba prieš pareiškėjo prisijungimą prie paraiškų priėmimo informacinės sistemos ir duomenų pakeitimą Agentūra buvo informavusi pareiškėją apie ketinimą atlikti patikrą vietoje ar pranešusi apie paraiškoje aptiktas klaidas, pareiškėjas negali keisti paraiškoje nurodytų duomenų.“

6. Pakeičiu 30 punktą ir jį išdėstau taip:

„30. Jei pareiškėjas nori atsisakyti paramos už visą pirmą kartą pagal Priemonę pateiktoje paraiškoje nurodytą plotą arba jo dalį, jis tai gali padaryti nuo paraiškos pateikimo iki paramos gavimo dienos. Sankcijos už įsipareigojimų paraiškoje nurodytame miško plote arba jo dalyje atsisakymą pareiškėjui netaikomos, jei iki paramos atsisakymo jis nebuvo informuotas apie Agentūros planuojamą patikrą vietoje ar paraiškoje aptiktas klaidas pareiškėjo pasirinktu būdu. Jei pagal Priemonę įsipareigojimų laikotarpiu paraiškoje yra deklaruojamas mažesnis miško plotas nei pirmą kartą pagal Priemonę pateiktoje paraiškoje, įsipareigojimai pagal Priemonę privalo būti vykdomi miško plote, deklaruotame pirmą kartą pateiktoje paraiškoje.“

7. Pakeičiu 31 punktą ir jį išdėstau taip:

„31. Jei pareiškėjas nori pakeisti paraiškos pirmajame lape nurodytus duomenis, jis tai gali padaryti nuo paraiškos pateikimo iki paramos gavimo dienos. Pasibaigus paraiškų priėmimo terminui, paraiškoje nurodyta banko sąskaita ar kontaktiniai duomenys (adresas, telefonas, faksas, el. pašto adresas) gali būti tikslinami raštu pateikus prašymą Agentūrai arba per Agentūros informacinį portalą. Teikiant Agentūrai prašymus pakeisti banko sąskaitą, į kurią bus pervedamos paramos lėšos, prašymą pasirašiusiojo asmens parašo tikrumas turi būti patvirtintas teisės aktų nustatyta tvarka. Patvirtinti pasirašiusiojo asmens parašo tikrumą taip pat gali Agentūros darbuotojas.“

8. Pakeičiu 32 punktą ir jį išdėstau taip:

„32. Pareiškėjas iki Tiesioginių išmokų administravimo bei kontrolės taisyklėse nustatytų terminų seniūnijos darbuotojo padedamas gali paraiškų priėmimo informacinėje sistemoje aprašyti kontrolinių žemės sklypų ribų pasikeitimus, kurių dėl pateisinamų priežasčių neaprašė pateiktoje paraiškoje.“

9. Pakeičiu 48.2 papunktį ir jį išdėstau taip:

„48.2. pavėluotai pateikus prašymą dėl paraiškos duomenų keitimo arba prašymo pakeisti paraiškos duomenis registracijos dokumentą, už kiekvieną pavėluotą darbo dieną paramos suma už lauką, kurio duomenys keičiami, mažinama 1 proc., išskyrus Tiesioginių išmokų administravimo bei kontrolės taisyklėse numatytus atvejus. Jei paramos gavėjas nori atsisakyti paramos už visą paraišką arba jos dalį, jis tai gali padaryti nuo paraiškos pateikimo iki paramos gavimo dienos. Sankcijos, pareiškėjui atsisakius visos paraiškos arba jos dalies, netaikomos, jei iki paramos atsisakymo jis nebuvo informuotas apie Agentūros planuojamą patikrą vietoje ar paraiškoje aptiktas klaidas, arba jei informacija apie paraiškoje esančias klaidas nebuvo paskelbta Agentūros informaciniame portale;“.

10. Pakeičiu 48.4 papunktį ir jį išdėstau taip:

„48.4. dėl plotų (išskyrus esančius užstatytoje teritorijoje, kaip nurodyta Tiesioginių išmokų administravimo bei kontrolės taisyklėse) nedeklaravimo:

48.4.1. nustačius, kad skirtumo tarp viso deklaruoto ploto ir viso deklaruoto ploto kartu su visu nedeklaruotų laukų plotu sumos santykis su visu deklaruotu plotu viršija 3 proc., bet neviršija 30 proc., einamaisiais metais išmokos sumažinamos 1 proc.;

48.4.2. nustačius, kad skirtumo tarp viso deklaruoto ploto ir viso deklaruoto ploto kartu su visu nedeklaruotų laukų plotu sumos santykis su visu deklaruotu plotu viršija 30 proc., bet neviršija 50 proc., einamaisiais metais išmokos sumažinamos 2 proc.;

48.4.3. nustačius, kad skirtumo tarp viso deklaruoto ploto ir viso deklaruoto ploto kartu su visu nedeklaruotų laukų plotu sumos santykis su visu deklaruotu plotu viršija 50 proc., einamaisiais metais išmokos sumažinamos 3 proc.;“.

Žemės ūkio ministras	Bronius Markauskas